“ชวน” พร้อมร่วมมือ เปิดประชุมสภาฯ อภิปรายแก้ รธน. ตามข้อเสนอ สว.
“ชวน หลีกภัย” ประธานรัฐสภา พร้อมให้ความร่วมมือ เปิดประชุมสภาฯ อภิปรายแก้รัฐธรรมนูญ ตามข้อเสนอ สว.
“ชวน หลีกภัย” ประธานรัฐสภา พร้อมให้ความร่วมมือ เปิดประชุมสภาฯ อภิปรายแก้รัฐธรรมนูญ ตามข้อเสนอ สว.
11 ส.ค. 2563

นายชวน หลีกภัย ประธานสภาผู้แทนราษฎร ในฐานะประธานรัฐสภา กล่าวถึงกรณีที่มีสมาชิกวุฒิสภา เสนอให้มีการประชุมรัฐสภา เพื่อหารือทั่วไปเกี่ยวกับการแก้ไขรัฐธรรมนูญว่า หากสมาชิกสามารถทำได้ตามรัฐธรรมนูญก็พร้อมยินดีให้ความร่วมมือ ซึ่งขณะนี้สภาฯ อยู่ระหว่างการเปิดสมัยประชุม ก่อนที่จะปิดสมัยการประชุมในช่วงกลางเดือนก.ย.นี้ โดยคาดว่าจะมีการขยายเวลาสมัยประชุมออกไป เพื่อเตรียมพิจารณางบประมาณด้วย
ส่วนการดำเนินการขอเปิดอภิปรายทั่วไป สมาชิกรัฐสภาจะสามารถดำเนินการได้เลยหรือไม่นั้น ประธานสภาผู้แทนราษฎร กล่าวว่า ยังไม่เห็นรายละเอียดแจ้งมา แต่ขณะนี้ยังต้องรอคณะกรรมาธิการศึกษาหลักเกณฑ์การแก้ไขรัฐธรรมนูญ ที่มีนายพีระพันธุ์ สาลีรัฐวิภาค เป็นประธาน เสนอรายงานต่อสภาผู้แทนราษฎรก่อน
นายชวน ยังกล่าวถึงการชุมนุมเรียกร้องของกลุ่มต่างๆ หน้ารัฐสภาเมื่อวานนี้ (10 ส.ค.) ว่า ได้สั่งการให้เจ้าหน้าที่ดูแล ซึ่งการชุมนุมเป็นไปด้วยความสงบเรียบร้อย